ทองคำร่วง 66.4 ดอลล์
สัญญาทองคำตลาดนิวยอร์กปิดทรุดตัวลงอย่างหนัก นักลงทุนแห่เทขาย จาก เงินดอลล์แข็ง,วิตกเศรษฐกิจโลก
23 ก.ย. 2554

สัญญาทองคำตลาดนิวยอร์กปิดทรุดตัวลงอย่างหนัก นักลงทุนแห่เทขาย จาก เงินดอลล์แข็ง,วิตกเศรษฐกิจโลก
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 66.4 ดอลลาร์ หรือ 3.7% ปิดที่ 1,741.7 ดอลลาร์/ออนซ์ หลังจากเคลื่อนตัวในช่วง 1,723.20-1,789.00 ดอลลาร์
จากความวิตกกังวลเกี่ยวกับการชะลอตัวของเศรษฐกิจโลกทำให้นักลงทุนแห่เทขายทองคำออกมาอย่างหนัก โดยปัจจัยที่กระตุ้นให้เกิดความกังวลดังกล่าวมาจากข้อมูลเศรษฐกิจที่อ่อนแอของประเทศทั่วโลก รวมถึงรายงานของเอชเอสบีซีที่ระบุว่า ดัชนีผู้จัดการฝ่ายจัดซื้อ (PMI) ภาคการผลิตของจีนในเดือนก.ย. หดตัวลงสู่ระดับต่ำสุดในรอบ 2 เดือนที่ 49.4 จุด จากเดือนส.ค.ที่ระดับ 49.9 จุด ซึ่งเป็นการปรับตัวลงติดต่อกันเป็นเดือนที่ 3
ดัชนีภาคการผลิตที่หดตัวลงอย่างหนักของจีนส่งผลให้สัญญาพลาตินัมและพัลลาเดียมร่วงลงด้วย เนื่องจากโลหะทั้ง 2 ประเภทเป็นวัตถุดิบสำคัญที่ใช้ในการผลิตในภาคอุตสาหกรรม
ความวิตกกังวลเรื่องแนวโน้มเศรษฐกิจโลกส่งผลให้ตลาดหุ้นนิวยอร์กและตลาดทั่วโลกถูกแรงขายกระหน่ำลงอย่างหนัก ซึ่งสถานการณ์ดังกล่าวบีบให้นักลงทุนเทขายสัญญาทองคำเพื่อชดเชยการขาดทุนในตลาดหุ้น นอกจากนี้ นักลงทุนยังทุบขายสินทรัพย์เสี่ยงและแห่เข้าไปซื้อสินทรัพย์ที่มีความปลอดภัย รวมถึงพันธบัตรรัฐบาล สกุลเงินดอลลาร์สหรัฐ และสกุลเงินเยน
นอกจากนี้ บรรยากาศการซื้อขายในตลาดทองคำยังได้รับผลกระทบจากแถลงการณ์ของธนาคารกลางสหรัฐ (เฟด) ที่เตือนว่า เศรษฐกิจสหรัฐมีความเสี่ยงอย่างมากที่จะเผชิญกับช่วงขาลง ขณะที่เทรดเดอร์บางกลุ่มได้แสดงความกังวลว่า มาตรการ Operation Twist อาจจะไม่มีประสิทธิภาพมากพอที่จะกอบกู้วิกฤตเศรษฐกิจของสหรัฐได้